google/wiki40b huggingface dataset:
Vi seiler for velstand og lykke

«Vi seiler for velstand og lykke» er en skillingsvise som også blir kalt for «Tromsøvisa» eller «Ishavsvisen». Det er litt uenighet om opprinnelsen til visa, noen mener den kommer fra Nord-Norge, andre fra en av Vestfoldbyene, antakelig Tønsberg, mens atter andre igjen mener at den stammer fra Ålesund. Det er funnet trykk der navnet Hans Malenastuen fra Eresfjord i Romsdal står som tekstforfatter. Han var sønn av husmannsfolkene Malena og Knut som lå under gården Nauste, og husmannsplassen ble kalt Malenastuen. Hans var født i 1870 og ble skipper og visedikter. Den opprinnelige teksten på denne skillingsvisa var mye lengre, og uten refrenget som følger i denne teksten. Mest sannsynlig er den eldre enn Malenastuen, og at han muligens har bearbeidet den i versjonen som er kjent i dag. Disse undersøkelsene er gjort av Per Johan Skjærstad Den er innspilt på platen Frem fra Glemselen kap. 4 med Helge Borglund.

Teksten fra et skillingstrykk

1.Med lengsel så vil jeg fremføre en sang i den ensomme natt,

langt borte fra venner og kjære, vi er jo så ene og forlatt.

Her ute på ishavets bølger vi tumler og rasler omkring,

for kort ei den hilsen som følger til Norge med iskolde vind.
2.Her er ingen sol ingen sommer, her blomstrer ei roser på eng,

her høres ei musikkens toner her er ingen oppredet seng.

Her må vi med bølgene kjempe og mangen gang ser vi vår død,

men vi kan jo annet ei vente som på sjøen skal tjene vårt brød.
3.Så mangen en skute på havet har krenget for snehvite seil,

så mangen en gutt er begravet i havet det blåblanke speil.

De seiled for velferd å bære hjem til sin far og sin mor,

de seilte for Norges ære og for flagget som vaier ombord.
4.Jeg har og et ord til de store som lever så flott og galant,

de skulle i sjøgangen klare da tenker jeg stasen forsvant.

Jeg tenker de fikk andre tanker når kommando i stormen der lød,

og de visste at to råtne planker var alt mellom livet og død.
5.De går på broderede tepper og nyter den deiligste kost

mens vi haver salt kjøtt og erter der nytes i sjøsprøyt og frost.

Deres hyre er også litt større deres lommer av penger er full,

men efter døden de får jo ei mere ennet klede og tre alen muld.
6.I hjertet jeg bærer et minne med vemod det rører en hver,

det billedet er av en kvinne som jeg hadde så inderlig kjær.

Hvor tungt det var for oss å skilles det kan ei beskrives med ord,

fra henne den elskende lille den enest jeg hadde på jord.
7.På gjensynets glede jeg tenker o gid at hun bare var tro,

på stranden der står hun og venter der møtes vi elskede to,

o kvinne ditt hjerte at grunne det makter visst ingen på jord

du smigrer med bånd og med tunge medens falskhet i hjertet der bor.

Til slutning så vil jeg fremføre en hilsen til far og til mor

en hilsen til venner og kjære vi lever jo alle ombord.

Og visen den har sine grunner som dikteren selv da han dro

på sjøen fra sladderens munne og hyre på ishavet tok.
9 × 19 mm Parabellum

Historie

Georg Luger utviklet denne patronen på Deutsche Waffen und Munitionsfabriken (DWM) rundt 1902. Den tyske marine tok i bruk Luger-pistolen i kaliber 9 × 19 i 1904, og hæren gjorde det samme i 1908. I 1902 henvendte Luger til Storbritannia med sin nye 9 mm pistol og presenterte den for British Small Arms Commitee. Våren 1903 ble 3 Lugerpistoler og 9 mm ammunisjon levert til den amerikanske hæren for testing ved Springfield Armory. I 1904 ble ytterligere 50 pistoler og 25 000 skudd levert for videre testing. Disse pistolene, samt noen som ble produsert i USA før første verdenskrig, ble stemplet med den amerikanske ørn og ble derfor kalt «American Eagle». Amerikanerne valgte å heller approbere John Moses Brownings .45 ACP patron.
På samme tid viste også det tyske forsvaret interesse for kaliberet. Deres 7,65 Lugerpatron hadde ikke nok slagkraft og i løpet av kort tid erstattet den tyske hæren all pistolammunisjon med 9 mm. En del av nabolandene begynte også å benytte kaliberet, blant annet Italia, som reduserte kruttmengden og omdøpte den til 9 mm Glisenti. De benyttet den i sine Glisenti M1910 pistoler. Da Italia og Tyskland begynte å utvikle de første praktiske maskinpistolene rundt 1914–15 var det dette kaliberet som ble brukt.
Chaetarthria

Utseende

Små, avlangt ovale, blankt svarte vannkjær.
Krydderurt

Krydderurter (Ikke-systematisk gruppe) er spiselige urter der blad, stilk eller blomst inngår som naturlig aroma og/eller farge i mat og drikke. Eksempler på populære krydderurter som brukes som smakstilsetning er gressløk, rosmarin, salvie, sitronmelisse, timian, karse, lavendel, kjørvel, koriander, dill, estragon, persille, mynte, oregano og basilikum. Typiske eksempler på tradisjonelle norske krydderurter er humle, kvann og karve.
Man skiller mellom krydderurter og krydder, i det sistnevnte er et samlebegrep som også kan inkludere mye mer enn spiselige urter, for eksempel bær, frukt, frø, bark, blad, røtter eller andre deler av planter med vedaktige stengler. Krydderurter er spiselige urter som stammer fra planter med stengler som ikke danner hel ved. Det er oftest bladene eller de bladaktige plantedelene som brukes. Noen grensetilfeller, såkalte halvbusker, faller inn under begge kategoriene, for eksempel timian, rosmarin og lavendel. 
Krydderurter inneholder en del vitaminer og mineraler, men har vanligvis liten ernæringsmessig betydning. Friske krydderurter inneholder ikke salt og regnes derfor som en gunstig smakstilsetning for diettmat. Videre skiller man krydderurter fra grønnsaker ved at krydderurtene brukes i små mengder, som tilsetning for å påvirke smaken, snarere enn for å gi volum og konsistens. Mange krydderurter taper smak ved koking og bør derfor tilsettes rett før servering.
Mange krydderurter har sitt opphav i sydligere deler av Europa, men noen arter vokser vilt eller forvillet også i Norge, som for eksempel kvann (Angelica archangelica) og prikkperikum (Hypericum perforatum). Klostervesenet var en effektiv distributør av urter av ymse slag, ettersom klosterhagene ofte hadde store urtegårder. Rundt ruinene av gamle klostre finnes det derfor ofte forvillede krydderurter, som for eksempel på Hovedøya i Oslofjorden. Dyrking av urter er en hobby for mange hageeiere. Karveproduksjon har dessuten blitt ei næring i Norge, der produktet også eksporteres.
Noen krydderurter har også ord på seg for å ha medisinske egenskaper, og har blitt brukt som husremedier mot forskjellige plager. Selv  om mange planter rett nok blir brukt til droger, er det jevnt over lite vitenskapelig belegg for at plantene i urtehagen har en effekt mot spesifikke plager utover at de tilfører kroppen antioksidanter og vitaminer.
Sinnssykt forelsket

Sinnssykt forelsket (originalens tittel: Hur kär får man bli?) er en ungdomsroman fra 2007 av den svenske forfatteren Katarina von Bredow. Boka handler om forelskelse, venner og familie, sett fra en jentes ståsted.
Boka vant Bokjuryns pris i kategorien 14-19 år 2004.
Daniel Alexander Pedersen

Silkeborg IF

Pedersen signerte sin første fulltidskontrakt med Silkeborg IF rett før han fylte 19 år.

Pedersen debuterte for Silkeborg IF 21 August 2011, i kampen mot HB Køge. Uken etter, ble han valgt ut til å starte i bortekampen mot regjerende mestere FC København.
I løpet av sin første sesong, viste Pedersen hvordan han var kapabel til å spille mange posisjoner, også på midtbanen. Han skåret sitt første mål mot FC Midtjylland i 2-2 kampen.

AGF

Den 15. januar 2015 ble det offentliggjort, at Pedersen fra sommeren 2015 skiftet til AGF, hvor han skrev under på en treårig kontrakt.
Den offisielle debuten i Superligaen kom i den første runden den 19. juli 2015, da han spilte alle 90 minutter i en 2-1-seier hjemme mot Brøndby IF. Det var starten på en sesong i AGF hvor han ble fast inventar på laget. Han spilte 24 av 33 mulige kamper, hvor av 20 av dem var med full spilletid.

Lillestrøm

Den 7. august 2018 signerte Pedersen en kontrakt med den norske klubben Lillestrøm SK.
Miltenberg

Miltenberg er administrasjonsby i landkreis Miltenberg i regierungsbezirk Unterfranken i delstaten Bayern i det sydlige Tyskland. Byen hadde i 2007 et innbyggertall på 9501, et areal på 60,18 km², og ligger 129 moh. Byens borgermester er Joachim Bieber (CSU).
Det opprinnelige Miltenberg ligger på venstre bredd av elva Main, og byen har ofte blitt skadet av oversvømmelser ved flom i Main. På begynnelsen av 1900-tallet vokste Miltenberg mot Landkäufen i nabokommunen, på Mains høyre bredd. Miltenberg ligger ved jernbanen fra Aschaffenburg til Wertheim (Maintalbahn).
NM i roing 1977

NM i roing 1977 ble arrangert i Horten 2.-3. juli 1977. 
Kongepokalen ble vunnet av Ormsund Roklub (dobbeltsculler med Alf og Frank Hansen).
Goguryeo

Historie

Ifølge historiekrøniken Samguk Sagi ble Goguryeo grunnlagt av fyrsten Jumong i år 37 f.Kr., i det som i dag er et landområde på begge sider av grensen mellom Kina og Nord-Korea. Landet vokste fram da Kina var oppdelt. Den største utstrekningen hadde kongedømmet under kong Gwanggaeto den store og hans sønn, kong Jangsu. I denne perioden hersket riket over tre fjerdedeler av den Koreahalvøya og mesteparten av Mandsjuria. Riket falt da Silla og Tang-Kina i 668 erobret området. Det kinesiske Tang forsøkte å innsette et militærregime i landet, men det varte ikke lenge. Den sørlige delen av Goguryeo ble inntatt av Silla mens det nye riket Balhae ble dannet av resten.
Balhae, som ble grunnlagt i 698 hevdet å være Goguryeos arvtaker i sine diplomatiske forhandlinger med Japan. Taebong, som opprinnelig ble kalt Hu-Goguryeo («Senere Goguryeo»), hevdet å være etterfølgeren av Goguryeo, og det gjorde også kongedømmet Goryeo, som tok navn etter «Goguryeo».

Kultur

Rester av slott, palass og mange oldtidsgjenstander er blitt funnet i Nord-Korea, blant annet et antikt maleri i et gravkompleks. Noen ruiner er ennå synlige i Mandsjuria, for eksempel det i Onyeosan («fem jomfruers topp») nær Ji'an på grensa til det nordøstre Kina, som er den antatte beliggenheten til landets første hovedstad. Enkelte kulturelle artefakter finnes ennå i dagens koreanske kultur, for eksempel Ondol, Goguryeos unike gulvoppvarmingssystem. En modernisert versjon finnes i alle moderne hus i Korea.

Språk

Språket i Goguryeo er ukjent med unntak av noen få ord som peker mot at det var svært likt språket i Silla, med påvirkninger fra de tungusiske språkene. De fleste koreanske lingvister anser at goguryeospråket var nærmere beslektet med de altaiske språkene enn noen av de to andre dominerende landenes språk. Navnene på regjeringsposter er omtrent de samme som de i Baekje og Silla. Kinesisk dokumentasjon peker på at språkene i Goguryeo og Fuyu, Østre Okjeo og Gojoseon lignet hverandre, mens språket i Goguryeo skilte seg signifikant fra det i Mohe. Visse likheter med eldre japansk finnes også. Enkelte ord fra Goguryeo finnes i det gamle koreanske språket (900-tallet til siste del av 1300-tallet), men de fleste er siden forlengst erstattet av ord med opprinnelse i Silla. Enkelte lingvister har foreslått Fuyuspråkene, som et samlenavn for språkene i Fuyu, Goguryeo, Baekje samt gammel-japansk. Visse tilhengere av den altaiske språkfamilien klassifiserer Goguryeo som et av språkene i denne familie. Slående likheter mellom Baekje og Goguryeo kan også finnes.
Ferratum

Historie og grunnlegger

Ferratum ble stiftet i 2005 av gruppens grunnlegger og adm.dir. Jorma Jokela. Han studerte regnskap ved Kuopio Commercial College og Helsinki Business College. Han grunnla Jokela Capital Oy i Helsingfors, og ledet selskapet som adm. dir. fra 1998 til 2000. Deretter solgte han Jokela Capital i 2004. I 2005 grunnla han Ferratum hvor han siden har vært adm. dir.

Geografisk tilstedeværelse

Ferratum er ledene innen mobillån til kunder og småbedrifter. Virksomheten er for tiden representert i Europa, Nord-Amerika, Sør-Amerika og APAC-regionen. Banklisens i EU sikrer drift i samtlige EU-land.

Notering på Frankfurt-børsen

Ferratum ble notert på Frankfurt-børsens hovedliste den 6. februar 2015. Ferratum var børsens første fintech-selskap. I kunngjøringen solgte Ferratum aksjene sine til internasjonale institusjonelle investorer. Salgsprisen på aksjene var 17 euro, mens selskapets markedsverdi var verdt omtrent 370 millioner euro. Totalt 48 millioner euro ble tegnet med formål om å finansiere selskapets videre vekst – nye produktområder og ekspansjon av virksomheten. Etter noteringen er Jorma Jokela fremdeles selskapets største aksjonær.
De Geboorte van Christus

«De Geboorte van Christus» er et maleri av Hieronymus Bosch som viser Maria og Jesusbarnet. Det er utstilt i Wallraf-Richartz Museum i Köln. De antas å ha blitt malt i 1568 eller noe senere.
Kvænflåget

Sagnet om Kvænflåget

Sagnet om Kvænflåget er til forveksling likt det samiske sagnet Veiviseren, og stammer fra midten av det 17. århundre. Sagnet sier at det skulle stå et stort bryllup på Leivset, noen kilometer nordvest for Kvænflåget. Svenske kvener var på røvertokt i Salten. De kom over grensen ved Sulitjelma, ned Sjønstådalen, og i Solvik fikk de høre om det store gjestebudet. På veien hadde de truffet en husmann under Leivset-gården, en same kalt Thor, som de tvang til å være veiviser for seg. Lokket av håpet om et rikt utbytte i form av sølvtøy, startet kvenene på ski fra Solvik. Ettersom mørket falt på, tente Thor sin fakkel og rant først. Da han kom på kanten av flåget som styrter ned i havet, kastet han fakkelen foran seg, og kvenene som fulgte lyset styrtet ned i avgrunnen. Sagnet forteller at Thor kom ned til gården hvor gjestebudet skulle stå, åpnet døren og skjøt en pil i veggen som et seierstegn.
Gaute Myklebust

Meritter

I 2005 ble han tatt ut til Norges lag i VM i friidrett. Der ble han slått ut i kvalifiseringen. I 2009 ble han igjen tatt ut til Norges lag i VM i friidrett. I 2010 var han med til EM i Barcelona. I 2012 deltok han i EM i Helsinki, der han ikke kom videre til finalen.
Myklebust trente og studerte flere år i USA hvor han under sitt opphold i Memphis blant annet ble kåret til "Athlete of the year" i 2003 for så å bli første nordmann til å vinne en NCAA Regionals finale i 2004.

Personlige rekorder

Hans personlige rekord i diskos er 64,08 meter, satt 17. juni 2012 i Helsingborg, Sverige. Den tidligere rekorden lød på 63,32 meter, satt 23. juli 2005. Resultatet gir ham en 7.-plass på norgesstatistikken gjennom alle tider.
Myklebusts personlige rekord i kulestøt er 18,78 meter fra 2003, han ble med dette nr 111 i verden 2003 og nr 12 i Norge gjennom alle tider.
Hestesport under Middelhavslekene 1955

Hestesport under Middelhavslekene 1955. Hestesport var en av flere sporter under de andre Middelhavslekene som ble arrangert i Barcelona i Spania i perioden 15. til 25. juli 1955. Det ble konkurrert i to øvelser, sprangridning både individuelt og lagkonkurranse, kun for menn.
Spekesild

Spekesild er sild konservert ved bruk av salt.
Konserveringen foregår ved at saltet trekker vann ut av silden, og dermed skapes det dårligere vekstforhold for mikrober.
Fram til 1960-årene var spekesild en viktig eksportartikkel for Norge, men nedgangen i sildefiskeriene førte til at denne eksporten stagnerte kraftig. På 1990-tallet tok eksporten seg noe opp igjen, og Russland, Sverige og Polen er viktige markeder.
Fett Studio

Fett Studio er et lydstudio for innspilling av fonogrammer, med base i Oslo. Studioet eies og drives av artisten Unni Wilhelmsen og hennes plateselskap St. Cecilia Music, og benyttes i forbindelse med produksjon av Wilhelmsen/St. Cecilia Music sine utgivelser.
Angeles City

Angeles City  (tagalog: Lungsod ng Angeles; kapampangan: Ciudad ning Angeles) er med sine 411 634 innbyggere (2015) den største byen i provinsen Pampanga på Filippinene. Frem til 1992 lå Clark Air Base, den da største amerikanske militærbasen utenfor USA, her. Den spilte en viktig rolle under Vietnamkrigen. Det gav opphav til et omfattende red-light district rett utenfor basen, kalt Fields Avenue. Senere er flybasen blitt omgjort til en økonomisk frisone. 
I dag er Angeles en stor feriedestinasjon for koreanske, amerikanske og europeiske turister. Byen har et stort utvalg av resorts, golfbaner, gocartbaner, barer og restauranter. Den danske bar Valhalla ligger på bargaten Fields Avenue, hvor det serveres dansk mat. 
Angeles City ble delvis ødelagt i 1991 da vulkanen Mount Pinatubo fikk et stort og uventet utbrudd.
Tajumulco

Tajumulco er det høyeste fjellet i Guatemala og Mellom-Amerika med sine 4220 moh . Fjellet er en del av fjellkjeden Sierra Madre de Chiapas som ligger i landsdelen San Marcos, vest i Guatemala.
Practical Fishkeeping

Practical Fishkeeping (også kjent som PFK) er Storbritannias mestselgende tidsskrift om akvaristikk. Det kommer ut hver fjerde uke. Det dekker hovedsakelig tropisk ferskvann og saltvann året gjennom, og leverer noe stoff om dam og kaldtvannsfisk gjennom sommermånedene.
Bladet kom først ut i 1966 under tittelen Pet Fish Montly som ble endret til Practical Fishkeeping tidlig i 1980-årene.
Geilo

Geilo som turiststed

På Geilo finnes det flere forskjellige hoteller.  Geilo sentrum har et utvalg av forretninger og servicetilbud. Geilo Handelslag, stiftet i 1908, er en dominerende butikk på stedet. Sentrum byr på tradisjon og historie med de gamle bygningene på Geilojordet, og de tradisjonsrike produksjonsbedriftene Øyo, Brusletto, Geilo Verktøy og Geilo Jernvarefabrikk, og lokale håndverkere. 
Geilo, som ligger nær opp til høyfjellet, har gode vilkår for turistnæringen både vinter og sommer. Her er det mange løyper over snaufjell og gjennom småskog, og et utall av vann hvor det finnes ørret.
Turisttrafikken har økt, og i dag er det åtte hoteller og pensjonat, ungdomsherberger og mange mindre steder for overnatting. Stedet har i dag 1400 sengeplasser for turistnæringen, og i tillegg kommer alle de som leier ut privat, og et utall av hytter.
Kravet om taubane ble etter hvert presset frem. Taubanen ville lette både opp- og nedstigningen til og fra fjellet. Særlig da for utenlandske turister som er lite vant med å gå på ski. 
Sesongen blir også lengre, for skiføret holder seg lengre oppe på fjellet enn nede i dalen. A/S Geilo Taubane ble stiftet, og etter mange motganger, særlig med en del grunnavståelser, lyktes det styret for taubanen å få denne i drift i 1954. Den fikk en lengde på 750 meter, og en høydeforskjell på 250 meter. Taubanen kostet 750 000 kroner. Trafikken øker hvert år, og siste året hadde banen 49.585 opp- eller nedkjøringer.
Porrhomma lativelum

Utseende

Porrhomma lativelum er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Toshiyuki Abe

Karriere

Toshiyuki Abe startet sin profesjonelle karriere i Kashima Antlers i 1995. Han har også spilt for Urawa Reds, Vegalta Sendai og Albirex Niigata.
Tildelingsbrev

Tildelingsbrev er en årlig instruks fra ansvarlig departement til de enkelte underliggende virksomheter. Ved tildelingsbrevet stilles bevilgningen fra Stortinget til disposisjon for virksomheten, samtidig som det fastsettes utgifts- og inntektsrammer, budsjettfullmakter og rapporteringskrav. Tildelingsbrevene er en viktig del av departementets samlede virksomhetsstyring.
Seefood TV

Seefood TV AS er et norsk TV-produksjonsselskap som produserer programmer for TV 2, TVNorge og NRK, reklamefilmer for TV, samt oppdragsfilmer for næringslivet. Selskapet ble stiftet i 2001 av Kristian Ødegård og Espen Eckbo i forbindelse med produksjonen av realityparodien Nissene på låven.
Selskapet eies (2010) av EAE Holding AS (Espen Andersen Eckbo), Krisco Holding AS (Kristian Ødegård) og Panter Produksjoner AS (daglig leder Aleksander Herresthal).
Selskapet har sin daglige virksomhet i kontorer i Oscarsgate i Oslo, og har ti ansatte, inkludert de tre eierne. Selskapet hadde en omsetning på 47 millioner i 2012.
Otto Gilbert David Aubert

Bakgrunn

Han var sønn av Benoni Aubert (1768–1832) og Jakobine Henriette Thaulow (1776–1833).  Faren var ingeniør og offiser med kart og oppmåling som spesialitet. Han var på oppdrag på Kronborg i Danmark da Otto ble født. Otto var deres åttende barn (ottende) og var bror til blant andre latinprofessor Ludvig Cæsar Martin Aubert (1807–1887) og politikeren Michael Conrad Sophus Emil Aubert (1811–1872).
Sammen med Ludvig gikk Otto på Kristiania katedralskole under rektor Jacob Rosted (1750–1833).  I 1824 fikk han lov å begynne på Det Kongelige Frederiks Universitet, bare femten år gammel.  Han var kompis med matematikeren Niels Henrik Abel (1802–1829) som hjalp Otto med å få publisert en artikkel i Crelles Journal (etablert 1826) som ble drevet av den tyske  August Leopold Crelle (1780–1855).
Freiburg erkebispedømme

Historie

Erkebispedømmet Freiburg ble opprettet i 1821 og omfattet store deler av det oppløste bispedømmet Konstanz samt deler av bispedømmene Mainz, Straßburg, Worms og Würzburg.
Midtre Namdal samkommune

Midtre Namdal er en samkommune bestående av Namsos, Overhalla, Namdalseid og Fosnes kommuner i Trøndelag. Samkommunen har til sammen 19 027 innbyggere per 1. oktober 2012. Samkommunen ble etablert som et fireårig forsøk den 9. september 2009. Samkommunen organiserer fellestjenester som barnevern, kommuneoverlege, legevakt, miljø- og landbruksforvaltning, NAV-kontor, skatteoppkrever, næringsutvikling og tiltak knyttet til Samhandlingsreformen. Forløperen Midtre Namdal regionråd omfattet også Flatanger kommune.
Som et ledd i kommunereformen foreslo Erna Solbergs regjering å oppheve Midtre Namdal samkommune og Innherred samkommune innen 1. januar 2020. Reformen medførte også en sammenslåing av kommunene Namsos, Namdalseid og Fosnes med virkning fra 1. januar 2020.
Heiligendamm

Heiligendamm er en landsby i kommunen Bad Doberan ved Østersjø-kysten i den tyske delstaten Mecklenburg-Vorpommern. Gjennom den dampdrevne smalsporbanen Molli er stedet forbundet med Kühlungsborn og Bad Doberan. I 2007 fant det 33. G8-toppmøtet sted i Heiligendamm.

Historie

Heiligendamm er Tysklands eldste badeby; første badegjest og ansvarlig for utbyggingen av stedet til sjøbad var i 1793 storhertugen av Mecklenburg, Fredrik Frans I.
Johann Christoph Heinrich von Seydwitz, Carl Theodor Severin og Gustav Adolph Demmler oppførte mellom 1793 og 1870 et klassisistisk anlegg, et Gesamtkunstwerk, av bade- og logihus. På grunn av sine hvite bygninger ble Heiligendamm kjent som «den hvite byen ved havet». Siden grunnleggelsen var Heiligendamm det mest elegante sjøbad i Tyskland. Frem til 1930-tallet tilbragte store deler av den europeiske høyadel sine sommerferier her. Etter annen verdenskrig forfalt enkelte av de enestående bygningene, men etter gjenforeningen ble de restaurert, og i 2003 ble et nytt luksushotell, Kempinski Grand Hotel, åpnet.